pythainlp/thaigov-v2-corpus-22032023 huggingface dataset:
วันพฤหัสบดีที่ 9 มีนาคม 2566
09/03/2566
พณ. ชี้แจงข้อกังวลการเปิดธุรกิจค้าปลีกค้าส่งของกลุ่มทุนจีน “โครงการซามาเนีย พลาซ่า”
กรมพัฒนาธุรกิจการค้า  ระบุ “ซามาเนีย พลาซ่า” ศูนย์ค้าส่งและกระจายสินค้าราคาถูกจากจีน เป็นบริษัทคนไทย สามารถทำธุรกิจได้ปกติ
จากกรณีสื่อมวลชนสนใจนำเสนอประเด็นทุนจีนเข้ามาเปิด “โครงการซามาเนีย พลาซ่า” ศูนย์ค้าปลีกค้าส่งและกระจายสินค้าราคาถูก เพื่อจำหน่ายสินค้านำเข้าจากจีนครบวงจร ซึ่งกำลังกลายเป็นข้อถกเถียงในแวดวงธุรกิจ หลังผู้นำเข้าสินค้าจากจีนยื่นขอให้มีการตรวจสอบและติดตามการดำเนินธุรกิจของกลุ่มซามาเนีย ว่าอาจไม่ชอบตามกฎหมาย เนื่องจากเกรงว่าจะกระทบกับธุรกิจและเอกชนไทย พร้อมกับมองว่าเป็นปรากฏการณ์ถล่มตลาดที่มีผลมาจากนโยบายของรัฐบาลในการดึงดูดการลงทุน e-commerce จากประเทศจีนหรือไม่ ข้อสังเกต : หน่วยงานที่เกี่ยวข้องอาจพิจารณาชี้แจงข้อเท็จจริงดังนี้ 1) นโยบายของรัฐบาลเอื้อประโยชน์ให้กลุ่มทุนจีนหรือไม่ 2) กลุ่มทุนจีนได้รับประโยชน์ทางภาษี จากกฎหมายที่ระบุว่า สินค้าที่นำเข้าจากจีนเข้ามาขายในไทย ถ้าราคาไม่เกิน 1,500 บาท จะได้รับการยกเว้นภาษีนำเข้าและภาษีมูลค่าเพิ่ม ซึ่งเป็นการเอาเปรียบผู้ประกอบการในไทยหรือไม่ นั้น
วันที่ 7 มีนาคม 2566 นายทศพล ทังสุบุตร อธิบดีกรมพัฒนาธุรกิจการค้า กระทรวงพาณิชย์ กล่าวชี้แจงว่า กรมพัฒนาธุรกิจการค้า ในฐานะหน่วยงานที่อนุญาตให้คนต่างชาติเข้ามาลงทุนประกอบธุรกิจในประเทศไทย ภายใต้พระราชบัญญัติการประกอบธุรกิจของคนต่างด้าว พ.ศ.2542 ขอชี้แจงว่า ธุรกิจที่ได้รับอนุญาตให้เข้ามาลงทุนประกอบธุรกิจในประเทศไทย จะพิจารณาโดยคำนึงถึงผลดีและผลเสียต่อความมั่นคงของประเทศ การพัฒนาเศรษฐกิจและสังคมของประเทศ การจ้างงาน การถ่ายทอดเทคโนโลยี ซึ่งที่ผ่านมาธุรกิจที่อนุญาตจะเป็นธุรกิจที่สอดคล้องกับการพัฒนาโครงสร้างพื้นฐานของประเทศ นโยบายส่งเสริมการลงทุนของภาครัฐ และสนับสนุนธุรกิจที่เกี่ยวเนื่องกับอุตสาหกรรมเป้าหมายของประเทศ รวมถึง ยุทธศาสตร์การขับเคลื่อนเศรษฐกิจด้วยเทคโนโลยีดิจิทัล เช่น ธุรกิจบริการบนดิจิทัลแพลตฟอร์ม บริการพาณิชย์อิเล็กทรอนิกส์ เป็นต้น ทั้งนี้ การอนุญาตให้นักลงทุนต่างชาติประกอบธุรกิจในประเทศไทยนั้น จะพิจารณาผลดี/ผลเสียของธุรกิจที่นักลงทุนจะเข้ามาประกอบกิจการที่มีต่อประเทศโดยรวมเป็นสำคัญ และไม่เลือกปฏิบัติว่าเป็นนักลงทุนจากประเทศใดเป็นการเฉพาะเจาะจง
สำหรับ ‘โครงการซามาเนีย พลาซ่า’ จากการตรวจสอบการจดทะเบียนจัดตั้งธุรกิจ พบว่า มีนิติบุคคลที่เกี่ยวข้อง 3 บริษัท ได้แก่ บริษัท ซามาเนีย บางนา 02 จำกัด บริษัท ซามาเนีย บางนา จำกัด และบริษัท ซามาเนีย โฮลดิ้งส์ (ประเทศไทย) จำกัด ซึ่งทั้ง 3 บริษัทมีสถานะเป็นนิติบุคคลไทย โดยมีนายเฉือก ฟ้ง อ้อ ซึ่งมีชื่อเป็นกรรมการและผู้ถือหุ้นของนิติบุคคล 3 รายที่เกี่ยวข้องนั้นมีสัญชาติไทย โดยมีมารดาเป็นคนไทย บริษัททั้ง 3 รายดังกล่าวจึงไม่มีสถานะเป็นคนต่างด้าวตามพระราชบัญญัติการประกอบธุรกิจของคนต่างด้าว พ.ศ. 2542
การแก้ปัญหา : ในการพิจารณาให้คนต่างชาติเข้ามาลงทุนจะคำนึงถึงผลประโยชน์ต่อเศรษฐกิจโดยรวมของประเทศเป็นหลัก รวมถึง ผู้ประกอบการไทยต้องได้รับประโยชน์ด้วยเช่นกัน ไม่มีการเอื้อประโยชน์ให้ชาติหนึ่งชาติใดเป็นพิเศษ นักลงทุนจากทุกประเทศต้องปฏิบัติตามกฎหมายและเงื่อนไขการลงทุนที่กำหนดไว้ ทั้งนี้ จากข้อมูลการอนุญาตในปี 2565 ที่ผ่านมา พบว่า ประเทศที่เข้ามาลงทุนมากที่สุด 5 อันดับแรก ได้แก่ ญี่ปุ่น สิงคโปร์ สหรัฐอเมริกา ฮ่องกง และจีน จึงเห็นได้ว่ากรมฯ มีการส่งเสริมให้นักลงทุนต่างชาติเข้ามาประกอบธุรกิจในประเทศโดยไม่ได้มีการเลือกปฏิบัติต่อนักลงทุนชาติหนึ่งชาติใดเป็นการเฉพาะ แต่จะเน้นประโยชน์ต่อเศรษฐกิจของชาติและผู้ประกอบการไทยเป็นสำคัญ
วันพฤหัสบดีที่ 9 มีนาคม 2566
09/03/2566
ครม. เห็นชอบขยายเวลาจัดเก็บภาษีสรรพสามิตอัตราศูนย์สำหรับน้ำมันดีเซล และน้ำมันเตาที่นำไปผลิตกระแสไฟฟ้าออกไปอีก 6 เดือน
ผลประชุม ครม.เมื่อวันที่ 7 มี.ค.2566 มีมติเห็นชอบขยายเวลาจัดเก็บภาษีสรรพสามิตอัตราศูนย์สำหรับน้ำมันดีเซล (B0) และน้ำมันเตาที่ใช้ในการผลิตกระแสไฟฟ้าตามหลักเกณฑ์ วิธีการ และเงื่อนไขที่อธิบดีประกาศกำหนดออกไปอีก 6 เดือน ตั้งแต่วันที่ 16 มี.ค.-15 ก.ย.2566
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยผลการประชุมคณะรัฐมนตรี เมื่อวันที่ 7 มีนาคม 2566 มีมติเห็นชอบขยายเวลาจัดเก็บภาษีสรรพสามิตอัตราศูนย์สำหรับน้ำมันดีเซล (บี0) และน้ำมันเตาที่ใช้ในการผลิตกระแสไฟฟ้าตามหลักเกณฑ์ วิธีการ และเงื่อนไขที่อธิบดีประกาศกำหนด ออกไปอีก 6 เดือน ตั้งแต่วันที่ 16 มีนาคม 2566 ถึง 15 กันยายน 2566 เพื่อช่วยบรรเทาความเดือดร้อนให้แก่ประชาชนและภาคธุรกิจ เรื่องค่าไฟฟ้า ในช่วงที่เศรษฐกิจเพิ่งเริ่มฟื้นตัว ราคาเชื้อเพลิงต่าง ๆ ในตลาดโลกยังคงผันผวน
นายเอกนิติ นิติทัณฑ์ประภาศ อธิบดีกรมสรรพสามิต กล่าวเพิ่มเติมว่า “ตามนโยบายของกระทรวงการคลังที่มอบหมายให้กรมสรรพสามิตดำเนินมาตรการภาษีเพื่อช่วยบรรเทาความเดือดร้อนให้แก่ประชาชนและผู้ประกอบการ มาอย่างต่อเนื่องตั้งแต่เดือนกุมภาพันธ์ 2565 นั้น ด้วยภาวะเศรษฐกิจถดถอยในหลายประเทศ ความขัดแย้งระหว่างรัสเซียและยูเครนที่ยังไม่ยุติ ทำให้สถานการณ์ก๊าซธรรมชาติเหลว (LNG) มีแนวโน้มที่ยังคงมีความผันผวน รวมถึงสถานการณ์เศรษฐกิจภาพรวมในประเทศเพิ่งฟื้นตัวหลังจากการแพร่ระบาดของโควิด-19 จึงมีความจำเป็นต้องใช้มาตรการทางภาษีต่อไปอีกระยะหนึ่ง ซึ่งยังต้องมีการใช้และสำรองน้ำมันดีเซล (บี0) และน้ำมันเตาในการผลิตกระแสไฟฟ้า รวมถึงเตรียมรับมือกรณีสถานการณ์ราคา LNG ที่อาจเพิ่มสูงขึ้นอย่างมีนัยยะ รวมถึงเพื่อควบคุมไม่ให้ต้นทุนค่าไฟฟ้าเพิ่มสูงขึ้นจนส่งผลกระทบต่อการดำเนินชีวิตของพี่น้องประชาชน และความสามารถในการแข่งขันทางธุรกิจ เนื่องจากไฟฟ้าเป็นสาธารณูปโภคขั้นพื้นฐานที่เป็นต้นทุนการผลิตในทุกภาคส่วนของทุกอุตสาหกรรม”
กรมสรรพสามิตจึงเสนอขยายเวลาจัดเก็บภาษีสรรพสามิตอัตราศูนย์สำหรับน้ำมันดีเซล (บี0) และน้ำมันเตาที่ใช้ในการผลิตกระแสไฟฟ้าตามหลักเกณฑ์ วิธีการ และเงื่อนไขที่อธิบดีประกาศกำหนด เพื่อเป็นการบรรเทาความเดือดร้อนให้แก่พี่น้องประชาชนและภาคธุรกิจที่จะเกิดขึ้นจากค่าไฟฟ้าที่เพิ่มขึ้น รวมถึงช่วยให้เศรษฐกิจภาพรวมของประเทศสามารถขับเคลื่อนต่อไปได้ ซึ่งครม. อนุมัติให้ขยายเวลาจัดเก็บออกไปอีก 6 เดือน เริ่มตั้งแต่วันที่ 16 มีนาคม 2566 ถึงวันที่ 15 กันยายน 2566
“การดำเนินมาตรการภาษีในครั้งนี้แม้จะส่งผลให้กรมสรรพสามิตสูญเสียรายได้ที่ควรจะได้รับจากการจัดเก็บภาษีสรรพสามิตน้ำมันประมาณ 8,050 ล้านบาท โดยสูญเสียจากน้ำมันดีเซล (บี0) ประมาณ 7,920 ล้านบาท และจากน้ำมันเตาประมาณ 130 ล้านบาท ก็ตาม แต่กรมสรรพสามิตให้ความสำคัญต่อการบรรเทาความเดือดร้อนให้แก่พี่น้องประชาชนและภาคธุรกิจซึ่งมีความสำคัญอย่างยิ่งต่อเศรษฐกิจภาพรวมของประเทศ อย่างไรก็ดี การดำเนินมาตรการภาษีในครั้งนี้ไม่กระทบต่อเป้าหมายการจัดเก็บรายได้ภาษีสรรพสามิต เนื่องจากรายได้ที่สูญเสียดังกล่าวไม่ได้ถูกนำไปรวมในเป้าหมายตั้งแต่ต้น” นายเอกนิติ กล่าวทิ้งท้าย
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร. 02-2415600-18 ต่อ 552302
วันพฤหัสบดีที่ 9 มีนาคม 2566
รัฐบาลแนะ! 10 จุดสังเกตลักษณะ "ข่าวปลอม" เพื่อสร้างภูมิคุ้มกันให้ ปชช. และรู้ทันกลโกงมิจฉาชีพ
.....
ทราบไหม? 70% ของข่าวสารที่แพร่กระจายบนโซเชียลมีเดีย คือ ข่าวปลอม ปัญหาดังกล่าว รัฐบาลไม่ได้นิ่งนอนใจ ที่ผ่านมาหน่วยงานต่าง ๆ ที่เกี่ยวข้องได้ประชาสัมพันธ์แจ้งเตือน ปชช. อยู่ตลอดเวลา แต่มิจฉาชีพได้ปรับเปลี่ยนรูปแบบกลโกงทุกรูปแบบ จึงทำให้ประชาชนบางส่วนตกเป็นเหยื่อสูญเสียเงินให้กับมิจฉาชีพ ดังนั้น
.
รัฐบาลโดยกระทรวงดิจิทัลเพื่อเศรษฐกิจและสังคม (MDES) จึงแนะนำ 10 จุดสังเกตลักษณะ "ข่าวปลอม” เพื่อให้ประชาชนมีภูมิคุ้มกัน และรู้เท่าทันกลโกงมิจฉาชีพ ดังนี้
.
1. ข้อความพาดหัว : มักใช้พาดหัวที่ดึงดูดความสนใจโดยใช้ตัวหนังสือเด่น ๆ น่าตื่นตระหนก ฟังดูไม่น่าเชื่อถือ
2. URL : เว็บไซต์ข่าวปลอมจำนวนมาก “เปลี่ยนแปลง URL” เพียงเล็กน้อย เพื่อเลียนแบบแหล่งข่าวจริง
3. แหล่งที่มา : ตรวจดูให้แน่ใจว่าแหล่งที่มาที่น่าเชื่อถือ และมีชื่อเสียงด้านความถูกต้อง
4. การจัดรูปแบบที่ไม่ปกติ : มักมีการสะกดผิดหรือวางเลย์เอาต์ไม่ปกติ
5. พิจารณารูปภาพ : ข่าวปลอมมักมีรูปภาพหรือวิดีโอที่ไม่เป็นความจริง บางครั้งรูปภาพจริงแต่ไม่เกี่ยวข้องกับบริบทของเรื่องราว
6. ตรวจสอบวันที่ : อาจมีลำดับเหตุการณ์ที่ไม่สมเหตุผล หรือมีการเปลี่ยนแปลงวันที่ของเหตุการณ์
7. ตรวจสอบหลักฐาน : ตรวจสอบแหล่งข้อมูลของผู้เขียนเพื่อยืนยันว่าถูกต้อง
8. ดูรายงานอื่น ๆ : หากมีการรายงานข่าวโดยหลายแหล่งข่าวที่คุณเชื่อถือได้ มีแนวโน้มว่าข่าวดังกล่าวจะเป็นข่าวจริง
9. เรื่องราวนี้เป็นเรื่องตลกหรือไม่ : ตรวจสอบดูว่าแหล่งที่มาของข่าวขึ้นชื่อเรื่องการล้อเลียนหรือไม่ และรายละเอียดตลอดจนน้ำเสียงของข่าวฟังดูเป็นเรื่องตลกหรือไม่
10. เรื่องราวบางเรื่องอาจตั้งใจเป็นข่าวปลอม : ใช้วิจารณญาณ เพื่อคิดวิเคราะห์เรื่องราวที่อ่าน และแชร์เฉพาะข่าวที่แน่ใจว่าเชื่อถือได้เท่านั้น
.
อ่านเพิ่มเติม คลิกhttps://www.thaigov.go.th/news/contents/details/65771
#ไทยคู่ฟ้า#สื่อสารรัฐบาลไทย
-------------------
วันพฤหัสบดีที่ 9 มีนาคม 2566
09/03/2566
รองนายกรัฐมนตรี พลเอก ประวิตรฯ คุมเข้มสั่งยกระดับมาตรการ PM 2.5 และตั้งศูนย์ปฏิบัติการแก้ไขปัญหาไฟป่าและหมอกควัน ส่วนหน้าภาคเหนือ
รองนายกรัฐมนตรี พลเอก ประวิตรฯ คุมเข้มสั่งยกระดับมาตรการ PM 2.5 และตั้งศูนย์ปฏิบัติการแก้ไขปัญหาไฟป่าและหมอกควัน ส่วนหน้าภาคเหนือ
พลเอก คงชีพ ตันตระวาณิชย์ โฆษกรองนายกรัฐมนตรี เปิดเผยว่า จากสถานการณ์ฝุ่นละอองขนาดเล็ก ( PM 2.5) ที่มีแนวโน้มสูงขึ้นและเกินค่ามาตรฐานหลายพื้นที่ ซึ่งมีผลต่อสุขภาพ โดยเฉพาะพื้นที่ 17 จังหวัดภาคเหนือ พื้นที่ชุมชนเมือง รวมทั้ง กรุงเทพมหานคร และ ปริมณฑล
พลเอก ประวิตร วงษ์สุวรรณ รองนายกรัฐมนตรี ได้สั่งการให้ กระทรวงทรัพยากรธรรมชาติและสิ่งแวดล้อมประสานทุกหน่วยที่เกี่ยวข้อง ดำเนินการตามแผนเฉพาะกิจ ด้วยการสื่อสารเชิงรุก รวมทั้งยกระดับปฏิบัติการและสร้างการมีส่วนร่วม ในการแก้ปัญหาเร่งด่วนใน 3 พื้นที่ ทั้งพื้นที่เมือง พื้นที่ป่าและพื้นที่การเกษตร ใน 7 มาตรการ โดยให้เร่งการขับเคลื่อนแผนปฏิบัติการวาระแห่งชาติ และการจัดตั้งศูนย์ปฏิบัติการแก้ไขปัญหาไฟป่าและหมอกควัน ส่วนหน้าภาคเหนือ การสร้างเครือข่ายชุมชนปลอดคนเผาในพื้นที่เสี่ยง การบริหารจัดการเชื้อเพลิงครบวงจร ชิงเก็บลดเผาในพื้นที่โล่ง การใช้กลไกทุกระดับ โดยเฉพาะระดับพื้นที่คุมเข้มมาตรการทางกฎหมายและขอความร่วมมือประชาชน การลดจุดความร้อนในพื้นที่ป่า การผลักดันกลไกระหว่างประเทศ รวมทั้งการดึงทุกภาคส่วนเข้ามามีส่วนร่วม
พลเอก ประวิตรฯ ยังได้กำชับในพื้นที่เมือง ให้กำหนดมาตรการนำรถเก่าออกจากระบบ ทดแทนด้วยรถใหม่มลพิษต่ำ พื้นที่เกษตร ให้เข้มงวดพื้นที่เพาะปลูก อ้อย ข้าวและข้าวโพด และพื้นที่ป่า ให้ติดตามจุดความร้อน โดยได้ย้ำสั่งการเข้มและขอความร่วมมือ กระทรวงมหาดไทย กำชับจังหวัดออกประกาศห้ามเผาในทุกพื้นที่ และใช้กลไกระดับพื้นที่ลงกำกับเข้มทำความเข้าใจกับเกษตรกร ขอให้ กระทรวงทรัพยากรธรรมชาติและสิ่งแวดล้อมพิจารณาปิดป่าในพื้นที่ไฟไหม้ป่าและระดมสรรพกำลัง และเครือข่ายอาสาสมัครเข้าดับไฟป่า ให้ กระทรวงอุตสาหกรรม ขอความร่วมมือ โรงงานลดกำลังการผลิตในภาวะเสี่ยงและงดรับพืชเกษตรที่มาจากการเผา กระทรวงเกษตรและสหกรณ์ขอให้พิจารณาปฏิบัติการฝนหลวงเมื่อมีโอกาส ขอให้ กระทรวงศึกษาธิการเข้าไปดูแลให้คำแนะนำประชาชน โดยเฉพาะกลุ่มเสี่ยงต่อสุขภาพ รวมทั้งให้ทุกหน่วยงานที่เกี่ยวข้องเข้มบังคับใช้กฎหมาย ขอความร่วมมือและสื่อสารเชิงรุกกับประชาชนและกลุ่มเป้าหมายที่เป็นต้นเหตุ ทั้งนี้ขอให้ทำงานร่วมกันอย่างเป็นเอกภาพในมาตรการที่กำหนดร่วมกันให้เป็นผล เพื่อป้องกันและลดปัญหาฝุ่นละออกขนาดเล็กในสถานการณ์วิกฤตของฝุ่นละอองขาดเล็กที่กำลังเกิดขึ้น
วันพฤหัสบดีที่ 9 มีนาคม 2566
09/03/2566
ที่ปรึกษารัฐมนตรี ก.อุตฯ เยี่ยมชมงาน วิฟ เอเชีย และ มีท โปร เอเชีย พร้อมดันภาคเกษตรและอุตสาหกรรมไทยด้วยนวัตกรรม
ที่ปรึกษารัฐมนตรี ก.อุตฯ เยี่ยมชมงาน วิฟ เอเชีย และ มีท โปร เอเชีย พร้อมดันภาคเกษตรและอุตสาหกรรมไทยด้วยนวัตกรรม
วันนี้ (9 มีนาคม 2566 - กรุงเทพฯ) นายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรมเข้าเยี่ยมชมงาน VIV Asia 2023 (วิฟ เอเชีย 2566) ซึ่งเป็นงานแสดงสินค้าและงานประชุมสัมมนาระดับโลก สำหรับอุตสาหกรรมปศุสัตว์และสัตว์น้ำครบวงจร ครอบคลุมตั้งแต่อาหารสัตว์สู่อาหารเพื่อการบริโภค ในภูมิภาคเอเชีย และเยี่ยมชมงาน Meat Pro Asia (มีท โปร เอเชีย) ซึ่งเป็นงานแสดงเทคโนโลยีและสินค้าเพื่อการเจรจาธุรกิจสำหรับกระบวนการผลิตเนื้อสัตว์ อาหาร และบรรจุภัณฑ์ครบวงจร ที่จัดขึ้นพร้อมกัน ณ อาคารชาเลนเจอร์ 1-3 อิมแพ็ค เมืองทองธานี ตั้งแต่วันที่ 8-10 มีนาคม 2566 เพื่อสำรวจเทคโนโลยีและนวัตกรรมใหม่ๆ ในภาคเกษตรกรรมและปศุสัตว์ซึ่งมีมากกว่า 1,200 บริษัทชั้นนำจาก 62 ประเทศมาจัดแสดงในครั้งนี้ นำมาสู่การเชื่อมโยงและสานต่อความร่วมมือในการผลักดันนโยบายตามยุทธศาสตร์เกษตรและสหกรณ์ระยะ 20 ปีซึ่งเป็นนโยบายระดับชาติที่ทางกระทรวงอุตสาหกรรมกำลังมุ่งพัฒนาอย่างเป็นรูปธรรม
ภายในงานได้เยี่ยมชมบูธแสดงสินค้าจากผู้ประกอบการในอุตสาหกรรมอาทิ บริษัท นิวทริไบร์ท จำกัด นำเสนอถึงนโยบายของบริษัทในระยะยาว อีก 10-20 ปี / บริษัท BASF มีพูดคุยกันถึงนโยบายเพื่อความยั่งยืนที่ใส่ใจสิ่งแวดล้อมและคาร์บอนฟุตพริ้นท์ / บริษัท ดีเอสเอ็ม ผู้ผลิตวิตามินรายใหญ่ที่สุดในโลก เจรจาถึงนโยบายการนำเข้าและส่งออกเพื่อช่วยกระตุ้นภาคอุตสาหกรรมในระดับประเทศ / บริษัท ไดมอนด์ วี ผู้ผลิตอาหารเสริมเพื่อการส่งเสริมสุขภาพสัตว์ มีการพูดคุยกันถึงโอกาสทางธุรกิจของประเทศแถบภูมิภาคเอเชียตะวันออกเฉียงใต้ ซึ่งประเทศไทยเป็นประเทศที่ถูกจับตามองและมีแนวโน้มที่จะเติบโตอย่างมาก
นาย สุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม ได้กล่าวว่า “การสร้างความมั่นคงทางการเงินของภาคการเกษตรและเน้นการจัดการทรัพยากรการเกษตรอย่างยั่งยืน เป็นวิสัยทัศน์หลักของยุทธศาสตร์เกษตรและสหกรณ์ระยะ 20 ปีซึ่งเป็นนโยบายระดับชาติ อันเป็นรากฐานในการกำหนดอนาคตของการทำฟาร์มอัจฉริยะในราชอาณาจักรและ Smart Farming ซึ่งสอดคล้องกับกลยุทธ์และเป้าหมายการพัฒนาที่ยั่งยืนของสหประชาชาติ (SDGs) รวมถึง BCG Model ที่เอาเทคโนโลยี นวัตกรรม และวิทยาศาสตร์เข้ามาช่วยในการขับเคลื่อนประเทศตามนโยบายของกระทรวงอุตสาหกรรม การมาเยี่ยมชมงานใน วิฟ เอเชีย และ มีท โปร เอเชีย 2023 ในครั้งนี้ทำให้เรามองเห็นถึงแนวทางในการนำเทคโนโลยีและนวัตกรรมทางการเกษตรสมัยใหม่จากนานาชาติมาต่อยอดสู่การพัฒนาธุรกิจเกษตรและปศุสัตว์ไทยต่อไป”
งาน VIV Asia และ Meat Pro Asia จัดขึ้นระหว่างวันที่ 8-10 มีนาคม 2566 ณ อาคารชาเลนเจอร์ 1-3 อิมแพ็ค เมืองทองธานี สอบถามรายละเอียดเพิ่มเติมที่ www.vivasia.nl จัดโดย วีเอ็นยู เอเชีย แปซิฟิค
วันพฤหัสบดีที่ 9 มีนาคม 2566
09/03/2566
ที่ปรึกษาฯ สุชาติ แสดงความยินดี ‘ซาลัส’ รับ มอก.สารสกัด CBD รายแรกของไทย เพิ่มความเชื่อมั่นในผลิตภัณฑ์ให้ผู้บริโภค
ที่ปรึกษาฯ สุชาติ แสดงความยินดี ‘ซาลัส’ รับ มอก.สารสกัด CBD รายแรกของไทย เพิ่มความเชื่อมั่นในผลิตภัณฑ์ให้ผู้บริโภค
วันที่ 9 มีนาคม 2566 กระทรวงอุตสาหกรรม (อก.) นำโดยนายสุชาติ ไตรแสงรุจิระ ที่ปรึกษารัฐมนตรีว่าการกระทรวงอุตสาหกรรม ได้แสดงความยินดีกับบริษัท ซาลัส ไบโอซูติคอล (ประเทศไทย) จำกัด ในการได้รับใบอนุญาตแสดงเครื่องหมายมาตรฐานสารสกัด CBD หรือ CBD ผง (CBD Extraction) จาก สำนักงานมาตรฐานผลิตภัณฑ์อุตสาหกรรม ที่เป็นรายแรกของผู้ประกอบการในประเทศไทยที่ได้รับการรับรองสารสกัดจากกัญชงที่มีปริมาณแคนนาบิไดออล รวมไม่น้อยกว่า 80 เปอร์เซ็นต์ โดยมวล มาตรฐานเลขที่ มอก. 3173-2564 นี้ โดยนายวิธวินท์ วิทยานนท์ ผู้ก่อตั้งและกรรมการ บริษัท ซาลัส ไบโอซูติคอล (ประเทศไทย) จำกัด เป็นผู้รับใบอนุญาตแสดงเครื่องหมายมาตรฐานนี้
ซึ่งบริษัท ซาลัส ไบโอซูติคอล (ประเทศไทย) จำกัด ถือเป็นผู้นำด้านธุรกิจสารสกัดจากกัญชง (Hemp) มาตรฐานการแพทย์อย่างเป็นทางการ มุ่งสร้างความมั่นใจให้กับผู้ประกอบการและผู้บริโภคด้วยมาตรฐาน ใบอนุญาตแสดงเครื่องหมายมาตรฐานกับผลิตภัณฑ์อุตสาหกรรมสารสกัดจากกัญชงที่มีปริมาณแคนนาบิไดออล ไม่น้อยกว่า 80 เปอร์เซ็นต์ โดยมวล มาตรฐานเลขที่ มอก. 3173-2564 ที่ได้รับการรับรองนี้ ตามนโยบายของกลุ่มยุทธศาสตร์ชาติในการสร้างรายได้และเพิ่มขีดความสามารถในการแข่งขันของประเทศ ในการฟื้นฟูเศรษฐกิจ ช่วยเหลือเกษตรกรและพัฒนานวัตกรรมทางการเกษตร และเป็นไปตามหลัก BCG Model นโยบายด้านการฟื้นฟูเศรษฐกิจ โดยพร้อมที่จะนำมาตรฐานสารสกัดดังกล่าวมาใช้ในการรองรับความต้องการในตลาดทั้งในประเทศและต่างประเทศ ที่เกิดความตื่นตัวจากการนำสารสกัด CBD มาใช้ในการพัฒนาผลิตภัณฑ์ใหม่ที่จะเกิดขึ้นในอนาคตต่อไป ภายใต้การอนุมัติจากรัฐบาลและกฎหมายที่บังคับใช้
วันพฤหัสบดีที่ 9 มีนาคม 2566
ครม. ขยายเวลามาตรการ “ยกเว้นภาษีเงินได้ 50 %” สำหรับบริษัท-ห้างหุ้นส่วนนิติบุคคล “จ้างงานผู้พ้นโทษ” ต่ออีก 4 ปี
....
ที่ประชุมครม. (7 มี.ค. 66) อนุมัติร่างพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่ ..) พ.ศ. .... ซึ่งเป็นการขยายระยะเวลามาตรการภาษี เพื่อสนับสนุนการจ้างงานผู้พ้นโทษออกไปอีก 4 ปี
.
สำหรับรอบระยะเวลาบัญชีที่เริ่มในหรือหลังวันที่ 1 ม.ค. 65 แต่ไม่เกินวันที่ 31 ธ.ค. 68 (4 ปีภาษี) เนื่องจากมาตรการเดิมสิ้นสุดเมื่อวันที่ 31 ธ.ค. 64 ที่ผ่านมา ซึ่งการขยายเวลามาตรการดังกล่าว เป็นการจูงใจให้ผู้ประกอบการ “รับผู้พ้นโทษ” เข้าทำงานอย่างต่อเนื่อง
.
โดยบริษัทหรือห้างหุ้นส่วนนิติบุคคลที่จ้างงานผู้พ้นโทษ ที่ได้รับการปล่อยตัวจากเรือนจำไม่เกิน 3 ปี นับแต่วันที่ได้รับการปล่อยตัวเข้าทำงาน จะได้รับการ “ยกเว้นภาษีเงินได้นิติบุคคล” จำนวนร้อยละ 50 ของรายจ่ายที่ได้จ่ายเป็นค่าใช้จ่ายในการจ้างผู้พ้นโทษเฉพาะที่ไม่เกิน 15,000 บาท/คน/เดือน
.
มาตรการดังกล่าว เป็นการเปิดโอกาสให้ผู้พ้นโทษราว 39,000 คน มีงานทำหลังได้รับการปล่อยตัว สามารถประกอบอาชีพโดยสุจริตหาเลี้ยงตนเองและครอบครัวได้
.
อ่านเพิ่มเติม คลิกhttps://www.thaigov.go.th/news/contents/details/65810
#ไทยคู่ฟ้า#สื่อสารรัฐบาลไทย
-------------------
วันพฤหัสบดีที่ 9 มีนาคม 2566
ดร.สาธิต ย้ำ อสม.แม่ฮ่องสอน ทำหน้าที่หมอคนที่ 1 พร้อมเป็นต้นแบบด้านสุขภาพให้คนไทยแข็งแรง
รัฐมนตรีช่วยว่าการกระทรวงสาธารณสุข เยี่ยมเสริมพลัง “อสม.แม่ฮ่องสอน” ย้ำการทำหน้าที่หมอคนที่ 1 ร่วมกับบุคลากรสาธารณสุขต่อเนื่อง พร้อมดูแลตนเองเพื่อเป็นต้นแบบด้านสุขภาพที่ดีให้กับคนในครอบครัว ชุมชน ให้คนไทยทุกคนมีสุขภาพแข็งแรง และสมัครฌาปนกิจสงเคราะห์
รัฐมนตรีช่วยว่าการกระทรวงสาธารณสุข เยี่ยมเสริมพลัง “อสม.แม่ฮ่องสอน” ย้ำการทำหน้าที่หมอคนที่ 1 ร่วมกับบุคลากรสาธารณสุขต่อเนื่อง พร้อมดูแลตนเองเพื่อเป็นต้นแบบด้านสุขภาพที่ดีให้กับคนในครอบครัว ชุมชน ให้คนไทยทุกคนมีสุขภาพแข็งแรง และสมัครฌาปนกิจสงเคราะห์ อสม. สร้างหลักประกันให้กับผู้ที่อยู่ข้างหลังเมื่อเสียชีวิต ส่วนค่าป่วยการ 2,000 บาทที่ครม.อนุมัติ จะมีผลปีงบประมาณ 2567 นี้
วันนี้ (9 มีนาคม 2566) ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมคณะ ลงพื้นที่เยี่ยมเสริมพลังและมอบนโยบายแก่เจ้าหน้าที่ และอาสาสมัครสาธารณสุขประจำหมู่บ้าน (อสม.) ที่ อ.แม่สะเรียง และ อ.แม่ลาน้อย จ.แม่ฮ่องสอน รวมกว่า 700 คน โดยมีคณะผู้บริหาร และบุคลากรสาธารณสุขในพื้นที่ให้การต้อนรับ และได้กล่าวว่า อสม. เป็นกำลังสำคัญของระบบสาธารณสุขไทย โดยเฉพาะในช่วงสถานการณ์โควิด 19 ที่ผ่านมาได้ทำงานร่วมกับบุคลากรสาธารณสุขอย่างเต็มที่ ทั้งการเฝ้าระวัง ป้องกันโรค ติดตามผู้ติดเชื้อในระบบ Home Isolation ชักนำประชาชนเข้ารับการฉีดวัคซีน จนทำให้ประเทศไทยข้ามผ่านช่วงวิกฤตมาได้ หลังจากนี้ไป อสม. ยังต้องทำหน้าที่เป็นหมอคนที่ 1 ช่วยเจ้าหน้าที่สาธารณสุขดูแลสุขภาพประชาชนในชุมชน ตามนโยบาย“3 หมอ” ของกระทรวงสาธารณสุข ดังนั้น ขอให้มีการเพิ่มพูนทักษะในการปฏิบัติงานอย่างสม่ำเสมอ ที่สำคัญ
ต้องเป็นผู้จัดการสุขภาพ ดูแลตนเองให้มีสุขภาพดี เพื่อเป็นต้นแบบให้กับคนในครอบครัวและชุมชน ทำให้คนไทยทุกคนมีสุขภาพแข็งแรง ซึ่งจะลดภาระของระบบสาธารณสุข และลดความแออัดของสถานพยาบาลได้อีกทางหนึ่ง
ดร.สาธิต กล่าวต่อว่า สำหรับการขับเคลื่อนนโยบาย 3 หมอ จ.แม่ฮ่องสอน มี อสม. ทำหน้าที่เป็นหมอคนที่ 1 จำนวน 4,419 คน เจ้าหน้าที่สาธารณสุข (หมอคนที่ 2) 1,866 คน และแพทย์ (หมอคนที่ 3) 25 คน ทำงานร่วมกับทีมสหวิชาชีพ โดยเฉพาะการจัดบริการเชิงรุกเนื่องจากเป็นพื้นที่จังหวัดชายแดน เข้าถึงระบบบริการสาธารณสุขไม่สะดวก รวมถึงยังมีความแตกต่างทางด้านภาษา ซึ่ง อสม.อยู่ใกล้ชิดชุมชนมากที่สุด จึงมีบทบาทสำคัญในการช่วยสื่อสารความรู้ความเข้าใจการดูแลสุขภาพ และช่วยดูแลผู้ป่วยในชุมชน โดยเฉพาะกลุ่มที่ต้องดูแลอย่างใกล้ชิด เช่น ผู้ป่วยติดบ้านติดเตียง ผู้สูงอายุ ทำให้ประชาชนในพื้นที่มีคุณภาพชีวิตดีขึ้น และเข้าถึงระบบสาธารณสุขได้อย่างมีประสิทธิภาพและครอบคลุมมากขึ้น
“สำหรับค่าป่วยการที่คณะรัฐมนตรีมีมติเมื่อวันที่ 7 มีนาคม ที่ผ่านมา อนุมัติให้ปรับเพิ่มจากเดือนละ 1,000 บาท เป็น 2,000 บาทนั้น จะเริ่มมีผลในปีงบประมาณ 2567 ที่จะถึงนี้ ทั้งนี้ ขอให้ อสม. รวมถึงคู่สมรสสมัครฌาปนกิจสงเคราะห์ อสม. ให้ครบถ้วน เพราะหากมีการเสียชีวิต จะได้มีหลักประกันให้กับครอบครัว” ดร.สาธิตกล่าว
************************************************ 9 มีนาคม 2566
วันพฤหัสบดีที่ 9 มีนาคม 2566
09/03/2566
ธอส. เปิดศูนย์รับแจ้งเหตุภัยทางการเงินจากมิจฉาชีพ โทร. 02-645-9000 กด 33 ตลอด 24 ชั่วโมง
ธอส. เปิดศูนย์รับแจ้งเหตุภัยทางการเงินจากมิจฉาชีพ โดยสามารถแจ้งเหตุได้ที่ G H Bank Call Center โทร. 02-645-9000 กด 33 เพื่อเป็นการร่วมสนับสนุนนโยบายของรัฐบาลและธนาคารแห่งประเทศไทย ในการเร่งแก้ไขปัญหามิจฉาชีพหลอกลวงประชาชนผ่านช่องทางออนไลน์
นายณรงค์พล ประภานิรินธน์ รักษาการผู้ช่วยกรรมการผู้จัดการ สายงานสื่อสารและภาพลักษณ์องค์กร ธนาคารอาคารสงเคราะห์ (ธอส.) เปิดเผยว่า เพื่อเป็นการร่วมสนับสนุนนโยบายของรัฐบาลและธนาคารแห่งประเทศไทย ในการเร่งแก้ไขปัญหามิจฉาชีพหลอกลวงประชาชนผ่านช่องทางออนไลน์ ซึ่งเป็นเหตุให้มีผู้ที่หลงเชื่อต้องสูญเสียทรัพย์สินโดยไม่รู้ตัว ธอส. จึงเปิดศูนย์รับแจ้งเหตุภัยทางการเงินจากมิจฉาชีพ โดยสามารถแจ้งเหตุได้ที่ G H Bank Call Center โทร. 02-645-9000 กด 33 เพื่อเป็นช่องทางด่วนในการช่วยเหลือและอำนวยความสะดวกให้แก่ลูกค้า ประชาชนสามารถโทรแจ้งเหตุมายังธนาคารได้ ทุกวันตลอด 24 ชั่วโมง โดยทันทีที่ลูกค้าพบว่าบัญชีเงินฝากธนาคารอาคารสงเคราะห์ของตนเองเกิดธุรกรรมที่ผิดปกติ มีการโอนเงินออกจากบัญชีโดยที่ตนเองไม่ใช่ผู้ทำธุรกรรม หรือสงสัยว่าตนเองมีความเสี่ยงจากการถูกล่อลวงให้ตกเป็นเหยื่อของมิจฉาชีพ สามารถโทรติดต่อที่ ศูนย์รับแจ้งเหตุภัยทางการเงินจากมิจฉาชีพ ของ ธอส. ได้ทันทีเพื่อระงับการทำธุรกรรม สกัดกั้นและบรรเทาความเสียหายที่อาจจะเกิดขึ้นโดยเร็วที่สุด
ทั้งนี้ ธอส. ยังขอยืนยันว่า ธนาคารไม่มีนโยบายส่ง SMS แบบมีลิงค์ไปยังหมายเลขโทรศัพท์มือถือของลูกค้าและประชาขนทั่วไป เพื่อเชิญชวนให้ทำธุรกรรมทางการเงิน ขอข้อมูลส่วนบุคคล มอบโปรโมชั่นพิเศษ ส่วนลด ของรางวัลหรือของสมนาคุณใด ๆ แก่ลูกค้าผ่านช่องทางนี้โดยเด็ดขาด ดังนั้น หากได้รับ SMS ลักษณะดังกล่าว โปรดอย่าหลงเชื่อ ควรตรวจสอบความน่าเชื่อถือและแหล่งที่มาของ SMS ก่อนทุกครั้ง โดยลูกค้าสามารถติดตามช่องทางการสื่อสารหรือติดต่อสอบถาม และร่วมสนุกในกิจกรรมต่าง ๆ ของธนาคารได้ที่ Facebook Fanpage ธนาคารอาคารสงเคราะห์, LINE Official Account @GHBank และ @ghbbuddy รวมถึงเว็บไซต์ธนาคารอาคารสงเคราะห์ www.ghbank.co.th
วันพฤหัสบดีที่ 9 มีนาคม 2566
ข่าวดีชาวไร่อ้อย! ครม. เคาะราคาอ้อยขั้นสุดท้าย ฤดูผลิตปี 64/65 ตันละ 1,106.40 บาท
.....
ที่ประชุม ครม. (7 มี.ค. 66) เห็นชอบการกำหนดราคาอ้อยขั้นสุดท้าย และผลตอบแทนการผลิตและจำหน่ายน้ำตาลทรายขั้นสุดท้าย ฤดูการผลิตปี 64/65 เป็นรายเขต 9 เขต โดยมีอัตราเฉลี่ยทั่วประเทศ ดังนี้
1. ราคาอ้อยขั้นสุดท้าย ฤดูการผลิตปี 64/65 เฉลี่ยทั่วประเทศในอัตรา ตันอ้อยละ 1,106.40 บาท ณ ระดับความหวานที่ 10 ซี.ซี.เอส.
2. อัตราขึ้น/ลงของราคาอ้อย เฉลี่ยทั่วประเทศ เท่ากับ 66.38 บาท ต่อ 1 หน่วย ซี.ซี.เอส.
3. ผลตอบแทนการผลิตและจำหน่ายน้ำตาลทรายขั้นสุดท้าย ฤดูการผลิต ปี 2564/2565 เฉลี่ยทั่วประเทศ เท่ากับ 474.17 บาทต่อตันอ้อย
.
ซึ่งราคาอ้อยขั้นสุดท้ายฤดูการผลิตปี 64/65 อยู่ในระดับสูงกว่าราคาอ้อยขั้นต้น ดังนั้น กองทุนอ้อยและน้ำตาลทราย จึงไม่ต้องจ่ายเงินชดเชยส่วนต่างให้แก่โรงงาน
.
ส่วนรายได้สุทธิจากการจำหน่ายน้ำตาลทรายสูงกว่าราคาอ้อยขั้นสุดท้าย โรงงานน้ำตาลต้องนำส่งเงินส่วนต่างระหว่างรายได้สุทธิและราคาอ้อยขั้นสุดท้ายให้กับกองทุนอ้อยและน้ำตาลทราย ตันอ้อยละ 10 บาท ตามมาตรา 57 พ.ร.บ.อ้อยและน้ำตาลทราย พ.ศ. 2527
#ไทยคู่ฟ้า#สื่อสารรัฐบาลไทย
-------------------
วันพฤหัสบดีที่ 9 มีนาคม 2566
รองปลัดดีอีเอส ประชุมคณะทำงานขับเคลื่อนองค์กรคุณธรรม
รองปลัดดีอีเอส ประชุมคณะทำงานขับเคลื่อนองค์กรคุณธรรม
วันนี้ (09 มี.ค. 66) ดร.เวทางค์ พ่วงทรัพย์ รองปลัดกระทรวงดิจิทัลเพื่อเศรษฐกิจและสังคม (ดีอีเอส) เป็นประธานการประชุมคณะทำงานขับเคลื่อนองค์กรคุณธรรม ของ สป.ดศ. ครั้งที่ 1/2566 ตามหลักเกณฑ์ที่กรมการศาสนากำหนด โดยมีผู้แทน กอง/ศูนย์/กลุ่ม ใน สป.ดศ. เข้าร่วมประชุมฯ ณ ห้องประชุม 802 ชั้น 8 สำนักงานปลัดกระทรวงดิจิทัลเพื่อเศรษฐกิจและสังคม
_________________
วันพฤหัสบดีที่ 9 มีนาคม 2566
09/03/2566
โฆษกรัฐบาลเผย นายกฯ เตรียมลงพื้นที่ตรวจราชการ จ.ฉะเชิงเทรา 10 มี.ค.นี้ เป็นประธานในพิธีเปิดสวนสาธารณะเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก พ.ศ. 2562
โฆษกรัฐบาลเผย นายกฯ เตรียมลงพื้นที่ตรวจราชการ จ.ฉะเชิงเทรา 10 มี.ค.นี้ เป็นประธานในพิธีเปิดสวนสาธารณะเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก พ.ศ. 2562
วันที่ 9 มีนาคม 2566 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เตรียมลงพื้นที่ตรวจราชการ ณ จังหวัดฉะเชิงเทรา ในวันศุกร์ที่ 10 มีนาคม 2566 เพื่อเป็นประธานในพิธีเปิดสวนสาธารณเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก พ.ศ. 2562 โดยมีพลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายสุชาติ ชมกลิ่น รัฐมนตรีว่าการกระทรวงแรงงาน นายธนกร วังบุญคงชนะ รัฐมนตรีประจำสำนักนายกรัฐมนตรี และนายพีระพันธุ์ สาลีรัฐวิภาค เลขาธิการนายกรัฐมนตรี ร่วมคณะตรวจราชการ ซึ่งมีกำหนดการดังนี้
เวลาประมาณ 14.30 น. นายกรัฐมนตรีและคณะ ออกเดินทางจากสนามเฮลิคอปเตอร์ กรมทหารราบที่ 11 มหาดเล็กราชวัลลภรักษาพระองค์ เขตบางเขน กรุงเทพฯ ไปยังจุดจอด ฮ. ช.พัน.2 รอ. ค่ายศรีโสธร ต.หน้าเมือง อ.เมืองฉะเชิงเทรา จ.ฉะเชิงเทรา โดยเฮลิคอปเตอร์ แล้วเดินทางไปยังวัดโสธรวารารามวรวิหาร เพื่อสักการะหลวงพ่อพระพุทธโสธร และกราบนมัสการพระราชภาวนาพิธาน เจ้าอาวาสวัดโสธรวารารามวรวิหาร
จากนั้น เวลาประมาณ 16.00 น. นายกรัฐมนตรีจะเป็นประธานในพิธีเปิดสวนสาธารณะเฉลิมพระเกียรติ เนื่องในโอกาสมหามงคลพระราชพิธีบรมราชาภิเษก พ.ศ. 2562 ณ สวนสาธารณะเฉลิมพระเกียรติ ต.บางแก้ว อ.เมืองฉะเชิงเทรา และเยี่ยมชมนิทรรศการเฉลิมพระเกียรติ สินค้าของดีเมืองแปดริ้ว และผลิตภัณฑ์จากการส่งเสริมอาชีพขององค์การบริหารส่วนจังหวัดฉะเชิงเทรา ก่อน จะเดินทางกลับถึงสนามเฮลิคอปเตอร์ กรมทหารราบที่ 11 มหาดเล็กราชวัลลภรักษาพระองค์ เขตบางเขน กรุงเทพฯ ในเวลาประมาณ 18.30 น. ทั้งนี้ กำหนดการอาจมีการเปลี่ยนแปลงตามความเหมาะสม
วันพฤหัสบดีที่ 9 มีนาคม 2566
09/03/2566
เคาะแล้ว!! ครม. เห็นชอบราคาขั้นสุดท้ายปี 64/65 ที่ 1,106.40 บาท/ตัน คาดราคาอ้อยขั้นต้น ปี 65/66 เข้าที่ประชุม ครม. สัปดาห์หน้า
เคาะแล้ว!! ครม. เห็นชอบราคาขั้นสุดท้ายปี 64/65 ที่ 1,106.40 บาท/ตัน คาดราคาอ้อยขั้นต้น ปี 65/66 เข้าที่ประชุม ครม. สัปดาห์หน้า
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม (อก.) เปิดเผยว่า มติคณะรัฐมนตรี เมื่อวันที่ 7 มีนาคม 2566 เห็นชอบกำหนดราคาอ้อยขั้นสุดท้าย ปี 2564/65 ราคาเฉลี่ยทั่วประเทศในอัตราที่ 1,106.40 บาทต่อตันอ้อย ณ ระดับความหวานที่ 10 ซี.ซี.เอส. และกำหนดอัตราขึ้น/ลงของราคาอ้อย เท่ากับ 66.38 บาท ต่อ 1 หน่วย ซี.ซี.เอส. และผลตอบแทนการผลิตและจำหน่ายน้ำตาลทราย 474.17 บาทต่อตันอ้อย ตามที่กระทรวงอุตสาหกรรมเสนอ ซึ่งเพิ่มขึ้นจากราคาอ้อยขั้นต้น ฤดูการผลิตปี 2564/65 ที่ราคา 1,070 บาท ซึ่งการที่ชาวไร่อ้อยมีรายได้เพิ่มขึ้น 36.40 บาท/ตันอ้อย จะสามารถเพิ่มกำลังซื้อและกระตุ้นเศรษฐกิจของประเทศได้อีกทางหนึ่ง
.
นายภานุวัฒน์ ตริยางกูรศรี รองปลัดกระทรวงอุตสาหกรรม รักษาราชการแทนเลขาธิการคณะกรรมการอ้อยและน้ำตาลทราย (สอน.) กล่าวว่า จากที่คณะรัฐมนตรีมีมติเห็นชอบกำหนดราคาอ้อยขั้นสุดท้าย ปี 2564/65 แล้ว หลังจากนี้ สอน. จะดำเนินการประกาศในราชกิจจานุเบกษา เพื่อให้มีผลบังคับใช้ต่อไป อย่างไรก็ตาม จากที่ประชุมคณะกรรมการอ้อยและน้ำตาลทราย (กอน.) เมื่อวันที่ 6 กุมภาพันธ์ 2566 ได้มีมติรับรองและเห็นชอบราคาอ้อยขั้นต้นปีการผลิต 2565/66 ที่ราคา 1,080 บาทต่อตัน ณ ระดับความหวานที่ 10 ซี.ซี.เอส. อัตราขึ้นลง อยู่ที่ 64.80 บาทต่อ 1 หน่วย ซี.ซี.เอส และผลตอบแทนการผลิตและจำหน่ายน้ำตาลทราย ที่ราคา 462.86 บาทต่อตัน ซึ่งคาดว่าจะเสนอต่อคณะรัฐมนตรี (ครม.) เพื่อพิจารณาให้ความเห็นชอบ ในสัปดาห์หน้า ก่อนที่จะประกาศกำหนดในราชกิจจานุเบกษา เพื่อให้มีผลบังคับใช้ และโรงงานน้ำตาลจะได้จ่ายค่าอ้อยให้แก่ชาวไร่อ้อย เพื่อที่ชาวไร่อ้อยจะได้นำเงินไปเป็นเงินทุนหมุนเวียนในการเพาะปลูก การบำรุงรักษาอ้อย และการดำรงชีพต่อไป
วันพฤหัสบดีที่ 9 มีนาคม 2566
09/03/2566
ผู้ตรวจวีระกิตติ์ฯ ลงพื้นที่สมุทรปราการ ตรวจราชการรอบ 1 พร้อมพบปะและรับฟังข้อคิดเห็น ข้อเสนอแนะ ในการพัฒนาอุตสาหกรรมและบูรณาการการทำงาน
ผู้ตรวจราชการกระทรวงอุตสาหกรรม ลงพื้นที่สมุทรปราการ ตรวจราชการรอบ 1 พร้อมพบปะและรับฟังข้อคิดเห็น ข้อเสนอแนะ ในการพัฒนาอุตสาหกรรมและบูรณาการการทำงานจากตัวแทนภาคเอกชนและหน่วยงานต่าง ๆ และเยี่ยมชมสถานประกอบการในพื้นที่
เมื่อวันที่ 7 มีนาคม 2566 นายวีระกิตติ์ รันทกิจธนวิชญ์ ผู้ตรวจราชการกระทรวงอุตสาหกรรม ลงพื้นที่จังหวัดสมุทรปราการ ได้ตรวจราชการประจำปีงบประมาณ พ.ศ.2566 รอบที่ 1 โดยมีนายอำนวย สุวรรณรักษ์ อุตสาหกรรมจังหวัดสมุทรปราการและเจ้าหน้าที่เข้าร่วม พร้อมนี้ ผู้ตรวจฯ ได้ชี้แจงนโยบายและแผนการตรวจราชการ และเน้นย้ำให้เจ้าหน้าที่ทุกคนดำเนินงานตามนโยบาย MIND ของกระทรวงอุตสาหกรรม ทั้ง 4 มิติ ได้แก่ 1.ความสำเร็จของธุรกิจ 2.การดูแลชุมชนและสังคม 3.การรักษาสิ่งแวดล้อม และ 4.การกระจายรายได้ให้กับชุมชน ให้มีประสิทธิภาพและเกิดผลสัมฤทธิ์ให้เห็นเป็นรูปธรรม ตามแนวคิด "ใช้ หัว และ ใจ ปั้นอุตสาหกรรมคู่ชุมชน"
ทั้งนี้ ผู้ตรวจฯ ได้ขอบคุณและให้กำลังใจเจ้าหน้าที่ทุกท่านในการปฏิบัติงาน และได้มอบนโยบายและข้อเสนอแนะ อาทิ เน้นย้ำการตรวจกำกับดูแลสถานประกอบการให้ได้ 100% การขออนุญาตและการรายงานการจัดการของเสีย (สก.1,2,3) ให้เป็นไปตามที่กฎหมายกำหนด ชื่นชมการส่งเสริมโรงงานที่ได้การรับรองอุตสาหกรรมสีเขียวให้เป็นไปตามเป้าหมายที่ 80% การประชาสัมพันธ์การแจ้งข้อมูลการประกอบกิจการโรงงานรายเดือน (รง.8) และรายปี (รง.9) ตามกฎหมาย ตามแบบ i-Single Form เน้นย้ำการเบิกจ่ายงบประมาณของ สอจ.สมุทรปราการ ให้เป็นไปตามมาตรการเร่งรัดการเบิกจ่ายงบประมาณ ตามมติ ครม. การดำเนินงานการประเมินคุณธรรมและความโปร่งใสในการดำเนินงานภาครัฐ (ITA) โดยให้มีคะแนนที่เพิ่มขึ้นจากปีที่ผ่านมา ดำเนินงานเกี่ยวกับโครงการต่าง ๆ ที่ได้รับงบประมาณให้เป็นไปตามเป้าหมายที่กำหนดไว้
นอกจากนี้ ยังได้พบปะและรับฟังข้อคิดเห็น ข้อเสนอแนะ ในการพัฒนาอุตสาหกรรมและบูรณาการการทำงานในพื้นที่จากตัวแทนภาคเอกชนและหน่วยงานต่าง ๆ อาทิ ประธานสภาอุตสาหกรรมจังหวัดสมุทรปราการ ผู้แทนหอการค้าจังหวัดสมุทรปราการ และธนาคารพัฒนาวิสาหกิจขนาดกลางและขนาดย่อมแห่งประเทศไทย สาขาจังหวัดสมุทรปราการ
และในเวลา 13.30 น. ผู้ตรวจฯ วีระกิตติ์ ได้ลงพื้นที่ตรวจราชการ ณ บริษัท ไวด์ เฟธ ฟู้ดส์ จำกัด นิคมอุตสาหกรรมบางพลี อำเภอบางพลี จังหวัดสมุทรปราการ ประกอบกิจการ ผลิตขนมอบกรอบปรุงรสเพื่อการส่งออก ทั้งนี้ บริษัท ไวด์ เฟธ ฟู้ดส์ จำกัด ได้มีการดำเนินการส่งเสริมวิสาหกิจชุมชนบางเสาธง โดยให้ความช่วยเหลือในเรื่องมาตรฐานและคุณภาพของอาหาร ซึ่งบริษัท ไวด์ เฟธ ฟู้ดส์ จำกัด มีความเชี่ยวชาญ และได้ให้คำแนะนำต่าง ๆ รวมถึงให้การสนับสนุนด้านวิชาการเพื่อให้วิสาหกิจชุมชนบางเสาธงเกิดความความยั่งยืนต่อไป
วันพฤหัสบดีที่ 9 มีนาคม 2566
09/03/2566
บสย. ศึกษาดูงานระบบการค้ำประกันสินเชื่อ ณ ประเทศญี่ปุ่น
บสย. เดินทางไปศึกษาดูงานระบบการค้ำประกันสินเชื่อและนโยบายของรัฐบาลประเทศญี่ปุ่น ในการสนับสนุนการเข้าถึงแหล่งทุนของผู้ประกอบการ SMEs ผ่านการค้ำประกันสินเชื่อ ณ กรุงโตเกียว ประเทศญี่ปุ่น
นายเอด วิบูลย์เจริญ ประธานกรรมการ บรรษัทประกันสินเชื่ออุตสาหกรรมขนาดย่อม (บสย.) พร้อมด้วยคณะกรรมการ บสย. นายสิทธิกร ดิเรกสุนทร กรรมการและผู้จัดการทั่วไป และคณะผู้บริหาร บสย. เดินทางไปศึกษาดูงานระบบการค้ำประกันสินเชื่อและนโยบายของรัฐบาลประเทศญี่ปุ่น ในการสนับสนุนการเข้าถึงแหล่งทุนของผู้ประกอบการ SMEs ผ่านการค้ำประกันสินเชื่อ ณ กรุงโตเกียว ประเทศญี่ปุ่น โดยมีหน่วยงานราชการและสถาบันที่เข้าพบเพื่อศึกษาดูงาน ดังนี้
1) กระทรวงเศรษฐกิจ การค้าและอุตสาหกรรม (Ministry of Economy, Trade and Industry : METI) โดย Mr. Shinichi Kijima, Deputy Director และคณะ ให้การต้อนรับและบรรยายถึงนโยบายรัฐบาลญี่ปุ่นในการสนับสนุนระบบการค้ำประกันสินเชื่อ สถาบันประกันสินเชื่อ และการช่วยเหลือ SMEs ระหว่างการแพร่ระบาดของไวรัสโคโรน่า 2019 (COVID-19) และแนวทางการฟื้นฟู
2) สถาบันJapan Federation of Credit Guarantee Corporations (JFG) โดย Mr.Takashi Yamamoto ประธานกรรมการ ให้การต้อนรับ และบรรยายถึงการสนับสนุนการดำเนินงาน การชดเชยความเสียหาย แหล่งเงินทุนและสร้างความเข้มแข็งให้กับสถาบันค้ำประกันสินเชื่อ (Credit Guarantee Corporation :CGC) ทั้งหมดรวม 51 แห่งทั่วประเทศ
3) สถาบัน Japan Finance Corporation (JFC) โดย Mr. Kenzo Yoneda, Senior Managing Director และคณะให้การต้อนรับและบรรยายถึงระบบการค้ำประกันสินเชื่อ และมาตรการช่วยเหลือผู้ประกอบการ SMEs และธุรกิจขนาดเล็ก (Micro Enterprises) รวมถึงกลุ่ม Startup และกลุ่มแนวคิดการดำเนินธุรกิจอย่างยั่งยืน (Environmental Social and Governance : ESG) ที่ให้ความสำคัญต่อสิ่งแวดล้อม (Environmental) สังคม (Social) และการกำกับดูแล (Governance)
4) สถาบัน Credit Guarantee Corporation of Tokyo (CGCT) โดย Mr. Satoshi Ikegami, Director และคณะให้การต้อนรับและบรรยายถึง ระบบการค้ำประกันสินเชื่อและการช่วยเหลือผู้ประกอบการ SMEs ของสถาบัน
5) โรงงาน Arakawa Recycling Center โดยผู้บริหารโรงงาน และคณะให้การต้อนรับและบรรยายถึงการอนุรักษ์สิ่งแวดล้อมโดยการนำวัสดุใช้แล้วมา Recycle กลับมาเป็นวัตถุดิบและใช้งานอีกครั้ง
ทั้งนี้ คณะกรรมการและผู้บริหารของ บสย. ได้มีโอกาสแลกเปลี่ยนความรู้และความเห็นกับผู้บริหารสถาบันต่างๆ อย่างกว้างขวาง ได้ทราบถึงระบบการค้ำประกันสินเชื่อ และนโยบายของรัฐบาลประเทศญี่ปุ่นในการสนับสนุนการเข้าถึงแหล่งทุนของผู้ประกอบการ SMEs ผ่านการค้ำประกันสินเชื่อ ซึ่งจะเป็นประโยชน์ต่อการกำหนดนโยบายในการดำเนินงานของ บสย. การสนับสนุนการเข้าถึงแหล่งทุนของ SMEs และการพัฒนาศักยภาพของ SMEs ต่อไปในอนาคต
วันพฤหัสบดีที่ 9 มีนาคม 2566
กรมการขนส่งทางราง ร่วมประชุมสมาคมรถไฟภูมิภาคลุ่มแม่น้ำโขง (GMRA)
เพื่อส่งเสริมความเชื่อมโยงและอำนวยความสะดวกในการเคลื่อนย้ายสินค้า บริการ และผู้คนภายในภูมิภาคอนุภูมิภาคลุ่มแม่น้ำโขง
นายพิเชฐ คุณาธรรมรักษ์ อธิบดีกรมการขนส่งทางราง กระทรวงคมนาคม เป็นประธานการประชุมคณะกรรมการบริหารสมาคมรถไฟภูมิภาคลุ่มแม่น้ำโขง ครั้งที่ 5 (The 5th Meeting of the GMRA Board of Directors) ที่จัดขึ้นโดยธนาคารเพื่อการพัฒนาแห่งเอเชียเมื่อวันที่ 9 มีนาคม 2565 โดยมีนายอธิภู จิตรานุเคราห์ รองอธิบดี และผู้แทนประเทศจากต่างๆ ในภูมิภาคอนุภูมิภาคลุ่มแม่น้ำโขง ได้แก่ กัมพูชา จีน ลาว ไทย และเวียดนาม เข้าร่วมประชุม ซึ่งล้วนแล้วเป็นประเทศที่ได้ลงนามบันทึกความเข้าใจเพื่อการจัดตั้งสมาคมการรถไฟของประเทศลุ่มแม่น้ำโขง (GMRA) เมื่อปี 2557
นายพิเชฐ คุณาธรรมรักษ์ ได้กล่าวเน้นย้ำถึงความสำคัญของการเชื่อมต่อทางรถไฟในภูมิภาคและบทบาทสำคัญของการขนส่งทางรางในการส่งเสริมความเชื่อมโยงและอำนวยความสะดวกในการเคลื่อนย้ายสินค้า บริการ และผู้คนภายในภูมิภาคอนุภูมิภาคลุ่มแม่น้ำโขง รวมทั้งความคืบหน้าของโครงการระบบรางในประเทศไทย รวมถึงการก่อสร้างรถไฟความเร็วสูง 2 เส้นทาง ได้แก่
1.โครงการความร่วมมือระหว่างรัฐบาลแห่งราชอาณาจักรไทยและรัฐบาล แห่งสาธารณรัฐประชาชนจีนในการพัฒนาระบบรถไฟความเร็วสูงเพื่อเชื่อมโยงภูมิภาค ช่วงกรุงเทพมหานคร - หนองคาย (ระยะที่ 1 ช่วงกรุงเทพมหานคร - นครราชสีมา)
2. โครงการรถไฟความเร็วสูงเชื่อมสามสนามบิน และการก่อสร้างรถไฟของประเทศไทยอย่างต่อเนื่อง เพื่อให้สามารถเคลื่อนย้ายสินค้าและผู้คนภายในอนุภูมิภาคลุ่มน้ำโขงได้อย่างราบรื่น
นอกจากนี้ที่ประชุมได้หารือเกี่ยวกับการเชื่อมต่อทางรถไฟในอนุภูมิภาคลุ่มแม่น้ำโขง และความคืบหน้าของกรอบความตกลงว่าด้วยการเชื่อมต่อการขนส่งทางรางข้ามพรมแดน (FA-CBRTC) และยุทธศาสตร์การเดินรถไฟข้ามพรมแดนในอนุภูมิภาคลุ่มแม่น้ำโขง โดยเชื่อมั่นว่าการประชุมดังกล่าวจะเป็นโอกาสในการแลกเปลี่ยนความคิดเห็น แบ่งปันประสบการณ์ และร่วมมือในการพัฒนาความเชื่อมโยงทางรถไฟในภูมิภาคต่อไป
วันพฤหัสบดีที่ 9 มีนาคม 2566
09/03/2566
อธิบดีกรมการปกครองสั่งการตรวจสอบกรณีปรากฏปลอมแปลงเอกสารบัตรประชาชนบนโลกออนไลน์ ย้ำเตือนเป็นการกระทำที่มีความผิดฐานปลอมแปลงเอกสารราชการ พร้อมทั้งประสานจังหวัดกาญจนบุรีกล่าวโทษเอาผิด
อธิบดีกรมการปกครองสั่งการตรวจสอบกรณีปรากฏปลอมแปลงเอกสารบัตรประชาชนบนโลกออนไลน์ ย้ำเตือนเป็นการกระทำที่มีความผิดฐานปลอมแปลงเอกสารราชการ พร้อมทั้งประสานจังหวัดกาญจนบุรีกล่าวโทษเอาผิดตามกฎหมาย
วันนี้ (9 มี.ค. 66) นายแมนรัตน์ รัตนสุคนธ์ อธิบดีกรมการปกครอง เปิดเผยถึงกรณีบุคคลตามภาพถ่ายที่ปรากฏว่ามีบัตรประชาชนหลายใบและมีชื่อที่แตกต่างกันถึง 7 ใบ ซึ่งกรมการปกครอง ในฐานะสำนักทะเบียนกลาง ได้มอบหมายให้สำนักบริหารการทะเบียน ตรวจสอบฐานข้อมูลสำนักทะเบียนกลาง ทะเบียนบัตรประจำตัวประชาชนแล้วพบว่า บุคคลตามภาพถ่ายตามหลักฐานทางทะเบียนและข้อมูลการขอมีบัตร ชื่อ นายภาคิน สุขประพันธ์ โดยในกรณีดังกล่าว เป็นการปลอมแปลงบัตร ที่ไม่ได้เกี่ยวข้องกับข้อมูลในฐานข้อมูลระบบการจัดทำบัตรประจำตัวประชาชนของกรมการปกครองแต่อย่างใด เป็นการใช้ชื่อบุคคลอื่นกระทำการปลอมแปลงบัตรขึ้นมาเอง โดยกรมการปกครองจะมีหนังสือแจ้งจังหวัดกาญจนบุรีซึ่งเป็นนายทะเบียนท้องที่ดำเนินการจัดทำหนังสือกล่าวโทษต่อพนักงานสอบสวนสถานีตำรวจภูธรอำเภอเมืองกาญจนบุรี เพื่อดำเนินการตามกฎหมายต่อไป
“การดำเนินการปลอมแปลงรายละเอียดชื่อในบัตรประจำตัวประชาชน เป็นการกระทำความผิดตามประมวลกฎหมายอาญา มาตรา 265 ผู้ใดปลอมเอกสารสิทธิ หรือเอกสารราชการ ต้องระวางโทษจำคุกตั้งแต่ 6 เดือนถึง 5 ปี และปรับตั้งแต่ 10,000 – 100,000 บาท” นายแมนรัตน์ฯ กล่าว
นายแมนรัตน์ รัตนสุคนธ์ อธิบดีกรมการปกครอง กล่าวเพิ่มเติมว่า สำหรับประเด็นที่สังคมได้มีข้อสงสัยว่า การปลอมแปลงเอกสารบัตรประชาชนลักษณะนี้ จะมีผลกับการเลือกตั้งที่กำลังจะมีขึ้นหรือไม่นั้น ขอยืนยันว่า บุคคลดังกล่าวไม่สามารถนำเอกสารที่ปลอมแปลงขึ้นมาไปใช้ในการเลือกตั้งได้ เนื่องจากฐานข้อมูลทะเบียนราษฎรและบัตรประชาชนที่กรมการปกครองในฐานะสำนักทะเบียนกลางจัดส่งให้คณะกรรมการการเลือกตั้งนั้น ไม่ปรากฏชื่ออื่น ๆ นอกเหนือจากชื่อจริงของบุคคลนั้น ๆ ซึ่งการแสดงตนเพื่อใช้สิทธิเลือกตั้งจะมีการตรวจสอบความถูกต้องตรงกันของรายการบัตรประจำตัวประชาชนกับรายการทะเบียนบ้าน โดยหากพี่น้องประชาชนท่านใดมีข้อสงสัยหรือมีเบาะแสการกระทำผิดในลักษณะนี้ในพื้นที่อื่น ๆ สามารถแจ้งผ่านสายด่วนศูนย์ดำรงธรรม โทร. 1567 ตลอด 24 ชั่วโมง
วันพฤหัสบดีที่ 9 มีนาคม 2566
กรมเจ้าท่า เร่งตรวจสอบกรณี เรือล่มบริเวณแม่น้ำมูล โรงเรียนบ้านสุวรรณวารี จังหวัดอุบลราชธานี
...
กรมเจ้าท่า เร่งตรวจสอบกรณี เรือล่มบริเวณแม่น้ำมูล โรงเรียนบ้านสุวรรณวารี จังหวัดอุบลราชธานี
ตามนโยบายรัฐบาล และกระทรวงคมนาคม โดยรัฐมนตรีว่าการกระทรวงคมนาคม (นายศักดิ์สยาม ชิดชอบ) และรัฐมนตรีช่วยว่าการกระทรวงคมนาคม (ดร.อธิรัฐ รัตนเศรษฐ) ได้มอบหมายให้กรมเจ้าท่า ควบคุม กำกับ และอำนวยความสะดวกและความปลอดภัยทางน้ำแก่ประชาชนและนักท่องเที่ยว
นายสรพงศ์ ไพฑูรย์พงษ์ รักษาการอธิบดีกรมเจ้าท่า กระทรวงคมนาคม ได้มอบหมายให้นายภูริพัฒน์ ธีระกุลพิศุทธิ์ รองอธิบดีกรมเจ้าท่า (ด้านปลอดภัย) สั่งการให้สำนักงานเจ้าท่าภูมิภาคที่ 7 เร่งตรวจสอบกรณีเรือล่มบริเวณแม่น้ำมูล โรงเรียนบ้านสุวรรณวารี ตำบลคำเขื่อนแก้ว อำเภอสิรินธร อุบลราชธานี
จากเหตุการณ์เรือล่ม เมื่อวันที่ 9 มีนาคม 2566 เวลา 00.30 น. สำนักงานเจ้าท่าภูมิภาคที่ 7 สาขาอุบลราชธานี พร้อมด้วยเจ้าหน้าที่ จำนวน 5 นาย ได้นำยานพาหนะเรือตรวจการณ์เจ้าท่า 2103 และเรือตรวจการณ์ (เจ็ตสกี) 345 โดยบูรณาการ ร่วมกับหน่วยกู้ภัยมูลนิธิศิษย์พระจี้กงอุบลราชธานี ค้นหาผู้สูญหาย บริเวณแม่น้ำมูล โรงเรียนบ้านสุวรรณวารี ตำบลคำเขื่อนแก้ว อำเภอสิรินธร จังหวัดอุบลราชธานี จากการตรวจสอบเบื้องต้นพบว่า ผู้ขับเรือ คือ นายธวัชชัย พิมพ์จันทร์ ไม่มีประกาศนียบัตรผู้ทำการในเรือ ทั้งฝ่ายเดินเรือ (นายท้ายเรือกลลำน้ำชั้นสอง) และฝ่ายช่างกลเรือ (คนใช้เครื่องจักรยนต์ชั้นสอง) ขณะเกิดเหตุมีผู้โดยสารประมาณ 19 คน รวมคนขับ มีผู้เสียชีวิต 2 ราย สูญหาย 3 ราย จากการสอบสวนในเบื้องต้นเกิดจากมีงานบุญฝั่งตรงข้าม และเกิดการทะเลาะวิวาทภายในงาน ประชาชนได้ลงเรือโดยสารเกินจำนวน เพื่อข้ามฟากมายังฝั่งตรงข้าม ทำให้เรือล่ม ซึ่งจากจำนวนผู้สูญหาย 3 ราย จำนวน 2 ใน 3 ของผู้สูญหายมีภรรยาและบุตรของคนขับเรือร่วมด้วย ขณะนี้ได้ดำเนินการกู้เรือ และค้นหาผู้สูญหาย แต่เนื่องด้วยน้ำลึก กระแสน้ำเชี่ยวเป็นอุปสรรคในการค้นหายากขึ้น สำหรับผู้กระทำความผิด กรมเจ้าท่า ได้แจ้งข้อกล่าวหาที่สถานีตำรวจอำเภอสิรินธร ตามกฎ ระเบียบ ข้อบังคับของกรมเจ้าท่าแล้ว หากพบเห็นเหตุการณ์ความไม่ปลอดภัยทางน้ำ โทรแจ้งสายด่วนอธิบดีกรมเจ้าท่า 1199 ได้ตลอด 24 ชั่วโมง
วันอังคารที่ 7 มีนาคม 2566
07/03/2566
ครม.อนุมัติหลักการให้มีการจ่ายเงินชดเชยพิเศษแทนการจัดสรรที่ดินแปลงอพยพแก่ผู้ได้รับผลกระทบจากการก่อสร้างโครงการก่อสร้างฝายราษีไศล ในเขตจ.สุรินทร์
ครม.อนุมัติหลักการให้มีการจ่ายเงินชดเชยพิเศษแทนการจัดสรรที่ดินแปลงอพยพแก่ผู้ได้รับผลกระทบจากการก่อสร้างโครงการก่อสร้างฝายราษีไศล ในเขตจ.สุรินทร์
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี(ครม.) กล่าวว่า ที่ประชุมคณะรัฐมนตรี(ครม.) วันที่ 7 มี.ค. 66 ได้อนุมัติหลักการให้มีการจ่ายเงินชดเชยพิเศษแทนการจัดสรรที่ดินแปลงอพยพเป็นกรณีพิเศษแก่ราษฎรที่ได้รับผลกระทบจาการก่อสร้างโครงการฝายราษีไศล ในเขตท้องที่จังหวัดสุรินทร์ที่มีรายชื่อผู้มีสิทธิได้รับเงินชดเชยพิเศษตามผลการตรวจสอบของคณะทำงานตรวจสอบข้อเท็จจริงกรณีราษฎรขอรับสิทธิการจัดสรรที่ดินแปลงอพยพเนื่องจากได้รับผลกระทบจากการก่อสร้างโครงการเขื่อนราษีไศลในเขตท้องที่จังหวัดสุรินทร์ จำนวน 1,590 ราย วงเงิน 1,339.66 ล้านบาท
ทั้งนี้ เพื่อให้การใช้จ่ายเงินเป็นไปอย่างถูกต้อง โปร่งใส ป้องกันมิให้บุคคลหรือกลุ่มบุคคลแสวงหาผลประโยชน์โดยมิชอบจากราษฎร ครม.มอบหมายให้กระทรวงเกษตรและสหกรณ์ตั้งคณะกรรมการตรวจสอบและกำกับดูแลการจ่ายเงิน เพื่อทำหน้าที่กำกับการจ่ายเงินและจำนวนเงินค่าทดแทน โดยมีอำนาจหน้าที่พิจารณาตรวจสอบบุคคลที่มีสิทธิและควบการโอนจ่ายเงินให้ถูกต้อง ครบถ้วนตามบัญชีผู้มีสิทธิ และกำหนดให้การจ่ายเงินให้จ่ายโดยวิธีการโอนเงินเข้าธนาคาร (จ่ายตรง) ตามบัญชีรายชื่อบุคคลผู้มีสิทธิ หรือทายาทของบุคคลดังกล่าว
น.ส.ไตรศุลี กล่าวว่า การจ่ายเงินชดเชยพิเศษฯ ข้างต้นสืบเนื่องมาจากข้อเรียกร้องของเกษตรกรที่ได้รับผลกระทบจากโครงการ ซึ่งเริ่มมาตั้งแต่ปี 2538 ที่ประชาชน เช่น กลุ่มสมัชาคนจนได้ เริ่มเรียกร้องค่าชดเชย และตั้งแต่ปี 2540 เป็นต้น ตามโครงการได้จ่ายค่าชดเชยแก่ราษฎรอย่างต่อเนื่องในพื้นที่ทั้ง 3 จังหวัด คือศรีสะเกษ บุรีรัมย์ และร้อยเอ็ด โดยจ่ายชดเชยแก่ราษฎรกรณีที่ไม่มีเอกสารสิทธิในที่ดินอัตราไร่ละ 32,000 บาท รวม 16,061 แปลง เนื้อที่ 68,738 ไร่ 1 งาน 6.46 ตารางวา รวมเงินชดเชยจ่ายแล้วทั้งสิ้น 2,271.61 ล้านบาท
อย่างไรก็ตาม ในปี 2556 กลุ่มสมัชชาเกษตรกรภาคอีสาน และสมาพันธ์เกษตรกรอีสาน ได้ยื่นเรื่องเรียกร้องต่อรัฐบาลเรียกร้องให้จัดสรรที่ดินแปลงอพยพให้แก่ราษฎรผู้เป็นเจ้าของหรือครองครองที่ดินที่ได้รับผลกระทบจากโครงการฝายราษีไศล เพิ่มเติมนอกเหนือจากที่ได้รับเงินชดเชยที่เคยได้รับไร่ละ 32,000 บาทไปแล้ว แต่ตามหลักเกณฑ์กรมชลประทานจะจัดสรรที่ดินให้แก่เกษตรกรได้เฉพาะผู้ที่ได้รับผลกระทบจากโครงการชลประทานขนาดใหญ่ เช่น เขื่อน หรืออ่างเก็บน้ำขนาดใหญ่เท่านั้น ฝายราษีไศลจึงไม่เข้าเกณฑ์ที่จะสามารถจัดสรรที่ทำกินให้ตามข้อเรียกร้องได้ ดังนั้น กระทรวงเกษตรและสหกรณ์จึงเสนอให้ ครม. พิจารณาอนุมัติหลักการให้มีการจ่ายเงินชดเชยค่าที่ดินเป็นกรณีพิเศษแทนการจัดสรรที่ดินให้แก่เกษตรกรในครั้งนี้
วันอังคารที่ 7 มีนาคม 2566
ครม. ไฟเขียวงบปีละ 12 ลบ. หนุนโครงการ “สานใจไทย สู่ใจใต้” สร้างแกนนำเยาวชน 5 จังหวัดชายแดนใต้ เพิ่มความเข้มแข็งให้สังคมพหุวัฒนธรรม
.....
ที่ประชุมครม. (28 ก.พ. 66) เห็นชอบหลักการการสนับสนุนขับเคลื่อนโครงการ “สานใจไทย สู่ใจใต้” โดยจะสนับสนุนงบประมาณอุดหนุนให้กับมูลนิธิรัฐบุรุษ พลเอก เปรม ติณสูลานนท์ จำนวนปีละ 12 ล้านบาท เริ่มตั้งแต่ปีงบประมาณ พ.ศ. 2567 เป็นต้นไป
.
ทั้งนี้ มูลนิธิรัฐบุรุษ พลเอก เปรม ติณสูลานนท์ “เป็นองค์กรไม่แสวงหากำไร” มีภารกิจดำเนินกิจกรรมสาธารณะประโยชน์ และได้ดำเนินโครงการ “สานใจไทย สู่ใจใต้” มาตั้งแต่ปี 2548 จนถึงปัจจุบัน
.
โดยมีกลุ่มเป้าหมาย เป็นเยาวชนที่มีอายุ 16 - 18 ปี ในพื้นที่ 5 จังหวัดชายแดนภาคใต้ คือ สงขลา สตูล ปัตตานี ยะลา และนราธิวาส จำนวน 640 คนต่อปี ซึ่งจะแบ่งออกเป็น 2 รุ่น รุ่นละ 320 คน ซึ่งมีคุณสมบัติ:
.
• มีผลการเรียนในระดับ 3.00 ขึ้นไป
• กำลังศึกษาในสถานศึกษาของรัฐและเอกชนทั้งในระบบและนอกระบบ
• ครอบครัวยากจนหรือกำพร้า ขาดโอกาสทางการศึกษา
• ประสบเหตุการณ์ความไม่สงบในจังหวัดชายแดนภาคใต้
.
สำหรับงบประมาณที่จัดสรรให้นั้น จะนำไปใช้เป็นค่าใช้จ่ายในกิจกรรมต่าง ๆ ตลอดระยะเวลาฝึกอบรม 30 วัน แบ่งเป็น
.
• เด็กและเยาวชนกลุ่มเป้าหมาย รวม 640 คน
• ครูพี่เลี้ยง 40 คน
• คณะกรรมการดำเนินโครงการ 40 คน
.
นอกจากนี้ จะดำเนินการจัดตั้ง “สมาคมเยาวชนสานใจไทย สู่ใจใต้” โดยขยายผลเป็นลักษณะเครือข่ายเด็กและเยาวชนรวมถึงประชาชนทั่วไป เพื่อร่วมกันทำกิจกรรมจิตอาสาทำความดีเพื่อแผ่นดิน โดยจะมีการติดตามประเมินผลการดำเนินงานเป็นประจำทุกปี
.
โครงการดังกล่าว จะมีส่วนช่วยพัฒนาเด็กและเยาวชนในพื้นที่ 5 จังหวัดชายแดนใต้ ทำให้มีความรู้ความเข้าใจและมีทักษะการอยู่ร่วมกัน เกิดเป็นเครือข่ายของเด็กและเยาวชนที่เข้มแข็ง สามารถเป็นแกนนำ เพื่อสร้างสังคมพหุวัฒนธรรมให้เกิดความเข้มแข็ง
.
อ่านเพิ่มเติม คลิกhttps://www.thaigov.go.th/news/contents/details/65581
#ไทยคู่ฟ้า#สื่อสารรัฐบาลไทย
-------------------
วันจันทร์ที่ 6 มีนาคม 2566
06/03/2566
ปลัดฯ ณัฐพล เข้าเฝ้ารับเสด็จพระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี เสด็จพระราชดำเนินทรงบำเพ็ญพระราชกุศลมาฆบูชา
ปลัดกระทรวงอุตสาหกรรมเข้าเฝ้ารับเสด็จพระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี เสด็จพระราชดำเนินทรงบำเพ็ญพระราชกุศลมาฆบูชา
วันนี้ (6 มีนาคม 2566) ดร.ณัฐพล รังสิตพล ปลัดกระทรวงอุตสาหกรรม ร่วมเข้าเฝ้ารับเสด็จพระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี เสด็จพระราชดำเนินทรงบำเพ็ญพระราชกุศล เนื่องในวันมาฆบูชา พุทธศักราช 2566 ณ พระอุโบสถ วัดพระศรีรัตนศาสดาราม ในพระบรมมหาราชวัง
วันอังคารที่ 7 มีนาคม 2566
07/03/2566
​ครม. เพิ่มค่าป่วยการอาสาสมัครสาธารณสุขประจำหมู่บ้าน (อสม.) และอาสาสมัครสาธารณสุขกรุงเทพมหานคร (อสส.) เป็นเดือนละ 2,000 บาทต่อคน
​ครม. เพิ่มค่าป่วยการอาสาสมัครสาธารณสุขประจำหมู่บ้าน (อสม.) และอาสาสมัครสาธารณสุขกรุงเทพมหานคร (อสส.) เป็นเดือนละ 2,000 บาทต่อคน
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี วันนี้ (7 มีนาคม 2566) เห็นชอบการเพิ่มค่าป่วยการอาสาสมัครสาธารณสุขประจำหมู่บ้าน (อสม.) และอาสาสมัครสาธารณสุขกรุงเทพมหานคร (อสส.) จากเดิมเดือนละ 1,000 บาทต่อคน เป็นเดือนละ 2,000 บาทต่อคน โดยเริ่มต้นตั้งแต่ปีงบประมาณ 2567 (1 ตุลาคม 2566) พร้อมมอบให้กรมสนับสนุนบริการสุขภาพ กระทรวงสาธารณสุข และสำนักงานอนามัย กรุงเทพมหานคร ตั้งคำของบประมาณ ประจำปีของรายการการจ่ายเงินค่าป่วยการให้แก่อสม.และอสส. ในส่วนที่เกี่ยวข้องตั้งแต่ปีงบประมาณ 2567 เป็นต้นไป
ปัจจุบัน อสม.และ อสส. มีภารกิจใหม่ที่เพิ่มขึ้นตามนโยบายรัฐบาลในการดูแลสุขภาพ ที่เน้นการส่งเสริมสุขภาพ ป้องกันโรค เพื่อลดอัตราการเจ็บป่วยของประชาชน โดยเฉพาะในกลุ่มผู้สูงอายุ และยังคงปฏิบัติหน้าที่ในการเฝ้าระวัง ป้องกัน และควบคุมการแพร่ ระบาดของโรคโควิด - 19 ในระยะ Post-Pandemic ในชุมชน จำนวน 4 งาน ได้แก่ (1) คัดกรองเพื่อประเมินภาวะสุขภาพผู้สูงอายุในชุมชน 9 ด้าน (2) สร้างความรอบรู้ และให้บริการดูแลสุขภาพตามสภาพปัญหาในแต่ละด้าน และประสานภาคีเครือข่ายดูแล ผู้สูงอายุให้มีชีวิตความเป็นอยู่ที่ดี (3) ปฏิบัติงานในระยะ Post-Pandemic ของโรคโควิด - 19 และ (4) ติดตามผู้ผ่านการบำบัดยาเสพติดในระบบสมัครใจบำบัด
ปัจจุบันมี อสม. จำนวน 1,075,163 คน และ อสส. จำนวน 15,000 คน คาดว่าจะใช้งบประมาณเพิ่มขึ้นในแต่ละปีงบประมาณ จำนวน 13,081 ล้านบาท ซึ่งนายกรัฐมนตรีได้ย้ำว่า รัฐบาลต้องดูแลบุคลากร คนทำงานทุกภาคส่วน ซึ่งจะต้องพัฒนาทุกระบบให้เป็นประโยชน์ยิ่งขึ้นด้วย
วันอังคารที่ 7 มีนาคม 2566
ก.เกษตรฯ จัดประชุมคณะกรรมการส่งเสริมการใช้ปัจจัยการผลิตที่เหมาะสมเพื่อลดต้นทุนการผลิตของเกษตรกร
ก.เกษตรฯ จัดประชุมคณะกรรมการส่งเสริมการใช้ปัจจัยการผลิตที่เหมาะสมเพื่อลดต้นทุนการผลิตของเกษตรกรและสถาบันเกษตรกร พร้อมรับทราบสถานการณ์การนำเข้าและส่งออกปุ๋ยเคมี ราคาปุ๋ย
นายนราพัฒน์ แก้วทอง ผู้ช่วยรัฐมนตรีประจำกระทรวงเกษตรและสหกรณ์ เป็นประธานการประชุมคณะกรรมการส่งเสริมการใช้ปัจจัยการผลิตที่เหมาะสมเพื่อลดต้นทุนการผลิตของเกษตรกรและสถาบันเกษตรกร ครั้งที่ 1/2566 ณ ห้องประชุม 2 ชั้น 3 อาคารนวัตกรรม สำนักงานเศรษฐกิจการเกษตร โดยมีนายสุรเดช สมิเปรม รองปลัดกระทรวงเกษตรและสหกรณ์ เข้าร่วม ผ่านระบบการประชุมทางไกลออนไลน์ (Zoom Meeting)
ทั้งนี้ ที่ประชุมได้รับทราบสถานการณ์การนำเข้าและส่งออกปุ๋ยเคมี ราคาปุ๋ย และสรุปผลการดำเนินงานที่สำคัญของคณะกรรมการส่งเสริมการใช้ปัจจัยการผลิตที่เหมาะสมเพื่อลดต้นทุนการผลิตของเกษตรกรและสถาบันเกษตรกร ซึ่งประกอบด้วย 1) แผนบริหารจัดการปุ๋ยปี 2565/2566 2) การสนับสนุนการทำแปลงใหญ่เพื่อลดต้นทุนการผลิต 3) แนวทางการลดต้นทุนของอาหารสัตว์ 4) ผลการดำเนินงานของคณะทำงานจัดทำแนวทางการส่งเสริมการใช้ปัจจัยการผลิตและการปลูกพืชที่เหมาะสมกับศักยภาพของพื้นที่ และ 5) ผลการดำเนินงานของคณะกรรมการร่วมการสร้างความมั่นคงอย่างยั่งยืนให้แก่เกษตรกรด้วยการผลิตไฟฟ้าและพลังงานความร้อนจากพืชพลังงาน เพื่อชุมชนและเศรษฐกิจฐานราก
วันอังคารที่ 7 มีนาคม 2566
ตั้ง “ศูนย์รับแจ้งเหตุ ทรมาน-อุ้มหาย” ที่ กรมการปกครอง ที่ว่าการอำเภอ ทุกแห่ง และสำนักงานอัยการสูงสุด 113 แห่งทั่วประเทศ
.....
กรมการปกครอง ตั้งศูนย์รับแจ้งการควบคุมตัวและดำเนินการตาม พ.ร.บ.ป้องกันและปราบปรามการทรมานและการกระทำให้บุคคลสูญหาย พ.ศ.2565 ประชาชนที่พบเหตุเจ้าหน้าที่รัฐ กระทำการทรมาน โหดร้าย หรือทำให้บุคคลสูญหาย แก่บุคคลใด แจ้งได้ โดยใน กทม. ตั้งอยู่ที่ สำนักการสอบสวนและนิติการ กรมการปกครอง (วังไชยา) ถ.นครสวรรค์ เขตดุสิต ในภูมิภาคแจ้งที่ ที่ว่าการอำเภอที่เกิดเหตุ สอบถามเพิ่มเติม โทร. 0-2365-9554
.
นอกจากนี้ ยังมี ศูนย์ป้องกันและปราบปรามการทรมานและการกระทำให้บุคคลสูญหาย ณ สำนักงานอัยการสูงสุด อาคารถนนบรมราชชนนี ชั้น 1 แขวงฉิมพลี เขตตลิ่งชัน กทม. และในทุกจังหวัด รวม 113 แห่งทั่วประเทศ รับแจ้งเหตุตลอด 24 ชั่วโมง โทร. 0-2434-8325-27 ต่อ 601 - 605
.
#ไทยคู่ฟ้า#สื่อสารรัฐบาลไทย
-------------------
วันอังคารที่ 7 มีนาคม 2566
ปลัดดีอีเอส ประชุมขับเคลื่อนการใช้ระบบ e-Document องค์กรปกครองส่วนท้องถิ่น
ปลัดดีอีเอส ประชุมขับเคลื่อนการใช้ระบบ e-Document องค์กรปกครองส่วนท้องถิ่น
วันนี้ (07 มี.ค. 66) ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม (ดีอีเอส) เป็นประธานการประชุมให้คำปรึกษา แนะนำ รับฟังความคิดเห็นปัญหาและอุปสรรคและข้อเสนอแนะในการขับเคลื่อนการใช้ระบบ e-Document ขององค์กรปกครองส่วนท้องถิ่น โดยมี นายณรงค์ศักดิ์ โอสถธนากร ผู้ว่าราชการจังหวัดปทุมธานี พร้อมด้วยผู้บริหาร และเจ้าหน้าที่ ให้การต้อนรับ ณ ห้องประชุมบัวหลวง ที่ ศาลากลางจังหวัดปทุมธานี
___________________
วันอังคารที่ 7 มีนาคม 2566
ปลัดดีอีเอส ประชุมคณะกรรมการบริหารและพัฒนาทรัพยากรบุคคล
ปลัดดีอีเอส ประชุมคณะกรรมการบริหารและพัฒนาทรัพยากรบุคคล
วันนี้ (07 มี.ค. 66) ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงดิจิทัลเพื่อเศรษฐกิจและสังคม (ดีอีเอส) เป็นประธานการประชุมคณะกรรมการบริหารและพัฒนาทรัพยากรบุคคลของสำนักงานปลัดกระทรวงดิจิทัลฯ ครั้งที่ 2/2566 โดยมี ดร.ณัฐพล ณัฏฐสมบูรณ์ รองปลัดกระทรวงดิจิทัลเพื่อเศรษฐกิจและสังคม พร้อมด้วย ดร.สุกันยาณี ยะวิญชาญ ผู้ตรวจราชการกระทรวงฯ และเจ้าหน้าที่ที่เกี่ยวข้องร่วมประชุม ณ ห้อง 801 ชั้น 8 สำนักงานปลัดกระทรวงดิจิทัลเพื่อเศรษฐกิจและสังคม
___________________
วันอังคารที่ 7 มีนาคม 2566
07/03/2566
​ครม. อนุมัติโครงการส่งเสริมการลดต้นทุนการผลิตข้าวรักษ์โลก BCG Model  วงเงิน 875  ล้านบาท เพื่อยกระดับมาตรฐานข้าวไทย สู่การแข่งขันในตลาดโลก
​ครม. อนุมัติโครงการส่งเสริมการลดต้นทุนการผลิตข้าวรักษ์โลก BCG Model  วงเงิน 875  ล้านบาท เพื่อยกระดับมาตรฐานข้าวไทย สู่การแข่งขันในตลาดโลก
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี แถลงมติคณะรัฐมนตรี วันนี้ (7 มีนาคม 2566) อนุมัติโครงการส่งเสริมการลดต้นทุนการผลิตข้าวรักษ์โลก BCG Model ภายใต้กรอบวงเงิน 874,832,000 ล้านบาท เพื่อเป็นค่าใช้จ่ายในการจัดหาปัจจัยการผลิตและเครื่องจักรกลการเกษตร ตามแผนความต้องการของศูนย์ข้าวชุมชน 292 ศูนย์ เป้าหมายพื้นที่ดำเนินการ 58,400 ไร่ และพื้นที่ให้บริการ 60 ล้านไร่ โดยปรับปรุงกระบวนการเพาะปลูกข้าว เน้นการทำนาแบบประณีต คือ การใช้ระบบชีวมวล ชีวภาพ และจุลินทรีย์ที่ลด ละ เลิก การใช้สารเคมี ส่งเสริมการทำนาแบบยั่งยืน สร้างความเข้มแข็งให้กลุ่มเกษตรกร
สำหรับพื้นที่ และขอบเขตการดำเนินการพื้นที่ผลิตและกระจายเมล็ดพันธุ์ข้าวคุณภาพดี อยู่ในกลุ่มของศูนย์ข้าวชุมชนที่ได้ขึ้นทะเบียนกับกรมการข้าว จำนวน 292 ศูนย์ ในพื้นที่ 74 จังหวัด ซึ่งเป็นศูนย์ข้าวชุมชนที่มีความพร้อมในการดำเนินงานตามเงื่อนไขของโครงการฯ โดยดำเนินการศูนย์ละ 200 ไร่ เพื่อปลูกข้าวรักษ์โลก ซึ่งมีรูปแบบการเกษตรแบบยั่งยืน ไม่มีการเผาฟาง ไม่ใช้ปุ๋ยเคมีหรือลดการใช้สารเคมีป้องกันกำจัดศัตรูข้าว มีการจัดการศัตรูข้าวด้วยการใช้จุลินทรีย์เพื่อการเกษตรและสารชีวภัณฑ์ มีการใช้เครื่องจักรกลทางการเกษตรและเทคโนโลยีนวัตกรรมสมัยใหม่ เพื่อลดต้นทุนในการผลิต ลดความเสียหายอันเกิดจากศัตรูข้าวหรือกิจกรรมการทำนา และเพิ่มศักยภาพในการผลิตข้าวคุณภาพดีปลอดสารพิษ ลดการปล่อยก๊าซเรือนกระจก เป็นมิตรกับสิ่งแวดล้อม เพิ่มผลผลิตต่อไร่ ส่งผลดีต่อสุขภาพและรายได้ของเกษตรกรที่จะเพิ่มขึ้น
เงื่อนไขคุณสมบัติของศูนย์ข้าวชุมชนที่เข้าร่วมโครงการได้แก่ 1) เป็นศูนย์ข้าวชุมชนที่ขึ้นทะเบียนกับกรมการข้าวแล้วเสนอความต้องการขอรับการสนับสนุนงบประมาณตามเงื่อนไข 2) เป็นศูนย์ข้าวชุมชนที่จดทะเบียนวิสาหกิจชุมชน ประเภทนิติบุคคล 3) เป็นศูนย์ข้าวชุมชนที่มีความพร้อมในการผลิตข้าวคุณภาพดีได้มาตรฐาน ลด ละเลิกการใช้ปุ๋ยเคมีและสารเคมีในการป้องกันกำจัดศัตรูข้าว และ 4) ศูนย์ข้าวชุมชน ที่ขอรับการสนับสนุนโครงการฯ ต้องดำเนินโครงการและกิจกรรมที่ไม่ซ้ำซ้อนกับโครงการอื่น ๆ ภายใต้แผนงาน/โครงการ งบประมาณรายจ่ายประจำปีงบประมาณ พ.ศ. 2566 ของส่วนราชการอื่น ๆ
นายกรัฐมนตรีย้ำในที่ประชุมคณะรัฐมนตรีว่า รัฐบาลได้ให้ความสำคัญในการปรับเปลี่ยนการทำการเกษตร โดยต้องให้ความสำคัญตั้งแต่ปัจจัยการผลิต เมล็ดพันธุ์ เพื่อให้เกิดส่วนต่างระหว่างต้นทุนและราคาขาย เพิ่มมากขึ้น ซึ่งปัจจุบันได้มีการส่งเสริมการผลิตข้าวรักษ์โลกในหลายพื้นที่แล้ว และได้ผลตอบรับเป็นอย่างดี ///